钦定古今图书集成/明伦汇编/官常典/第526卷 > 何伯祥
## 钦定古今图书集成/明伦汇编/官常典/第526卷 > 何伯祥

按《元史》本传：“伯祥，易州易县人。幼从军于金，从张柔
来归。太祖定河朔，惟保定王子昌、信安张进坚守不
下。子昌，金骁将也，柔命伯祥取之，兵逼其城，子昌出
走，追及之。伯祥执枪驰马，子昌反射之，中手而贯枪。
伯祥拔矢弃枪，策马直前，徒手搏之，擒子昌。进闻之，
亦遁去。伯祥遂攻西山诸寨，悉平之。后攻汴梁，拔洛”
阳，围归德，破蔡州，论功居多，授易州等处军民总管。
丁酉，从主帅察罕伐宋，伯祥拔三十馀栅，获战舰千
馀艘。又破芭蕉、望乡、大洪、张家等寨，俘获甚众，器械
山积。察罕以其功闻，赐锦衣、金甲。壬子，诸军入宋境，
察罕自他道遽还，诸军仓皇失措。伯祥曰：“此必为敌
所遏，不若出其不意而遂深入其地，彼不我测，乃可
出也。”遂率兵突战，直抵司空寨。疏布营垒，陵高伐木，
为攻取势。既夜，命为五营，营火十炬，伏精锐于营侧
险要之地。天将明，令士卒速行而鸣鼓。其后宋兵果
来追，伏发，惊骇溃去。追击大破之。转战百馀里，他军
不能归者，皆赖以出。帝闻之，赐金二百两。世祖南伐，
伯祥参预军事，多所献纳。卒于军。赠仪同三司、太保、
上柱国，追封易国公，谥“武昌。”子玮。